માધ્યમિક શિક્ષણ બોર્ડ દ્વારા આજે ગત માર્ચ-2018માં લેવામાં આવેલી ધોરણ-10ની પરીક્ષાનું પરિણામ જાહેર કરવામાં આવ્યું હતું. ધોરણ-10ની પરીક્ષામાં સમ્રગ રાજયમાંથી 7 લાખ 90 હજાર 240 વિદ્યાર્થીઓએ પરીક્ષા આપી હતી, જેમાંથી આજના પરિણામમાં 5,33,414 વિદ્યાર્થીઓ સફળ થયા હતા. ધોરણ 10માં સમગ્ર રાજયનું પરિણામ 67.50 ટકા રહયુ હતુ. જયારે સુરત શહેર-જીલ્લામાંથી સુરતનાં 80,053 વિદ્યાર્થીઓ નોંધાયા હતા, જેમાંથી 64089 વિદ્યાર્થીઓ સફળ થતા પરિણામ 80.06 ટકા રહ્યુ હતુ. સુરતનાં કુલ 1233 વિદ્યાર્થીઓ એ-વન ગ્રેડ મેળવવામાં સફળ પુરવાર થયા છે. જયારે 5889 વિદ્યાર્થીઓ એ-ટુ ગ્રેડ પ્રાપ્ત કર્યો છે. વરાછાની આશાદીપ સ્કૂલનાં વિદ્યાર્થી સવાણી હીલ ઇશ્વર નામનાં વિદ્યાર્થીએ 600 માર્ક્સમાંથી 594 માર્કસ મેળવ્યા હતા. માત્ર 6 ગુણ ઓછા આવ્યા હોવાથી તેનું પરિણામ 99 ટકા રહ્યું હતુ. જેમાં તેનાં પર્સન્ટાઇલ રેન્ક પણ 99.99 રહ્યો છે. ધોરણ-10નાંં પરિણામમાં હીલ સવાણી જેટલુ ઉચુ પરિણામ સંભવત કોઇ વિદ્યાર્થીએ મેળવ્યું નથી. જો કે બોર્ડ દ્વારા પરિણામમાં રેન્કર્સની યાદી જાહેર કરવામાં આવતી ન હોવાથી હીલ રાજયમાં અવ્વલ છે કે નહીં તેની કોઇ સ્પષ્ટતા બોર્ડનાં સત્તાધિશો દ્વારા પણ કરવામાં આવી નથી.